B4-0966, 0977, 0999, 1005 ja 1038/95

Päätöslauselma uudelleen sijoittautumisesta ja työpaikkojen menetyksistä Euroopan unionissa, erityisesti Lee Europen (Ypres) osalta

Euroopan parlamentti, joka

- ottaa huomioon työntekijöiden sosiaalisia perusoikeuksia koskevan peruskirjan vuodelta 1989 ja siihen liittyvän toimintaohjelman,

- ottaa huomioon komission tiedonannon «Keskipitkän aikavälin toinen sosiaalinen toimintaohjelma (1995 - 1997)" (KOM(95)0134),

- ottaa huomioon Euroopan yhteisön perustamissopimuksen 2 ja 118 artiklan ja sosiaalipolitiikasta tehdyn pöytäkirjan ja sopimuksen, jotka on liitetty EU-sopimukseen tarkoituksena panna täytäntöön sosiaalinen peruskirja ja edistää sosiaalista vuoropuhelua,

- ottaa huomioon lukuisat sosiaalialaa koskevat päätöslauselmansa, joissa esitetään kysymyksiä yritysten mielivaltaisesta uudelleen sijoittautumisesta sekä unionissa että sen ulkopuolella ja joihin on liitetty analyysi uudelleen sijoittautumisen syistä ja arvio taloudellisista ja sosiaalisista vaikutuksista kyseisillä alueilla,

- ottaa huomioon työntekijöiden joukkoirtisanomista koskevan jäsenvaltioiden lainsäädännön lähentämisestä annetun direktiivin 75/129/ETY, sellaisena kuin se on muutettuna direktiivillä 92/56/ETY (( EYVL L 48, 22.5.1975, s. 29 ja EYVL L 245, 28.8.1992, s. 3)),

- ottaa huomioon eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisön laajuisissa yrityksissä tai yritysryhmissä annetun direktiivin 94/45/EY ((EYVL L 254, 30.9.1994, s. 64)),

- ottaa huomioon OECD:n jäsenmaiden hallitusten julistuksen kansainvälisistä sijoituksista ja monikansallisista yrityksistä sekä ILOn perussäännön,

A. katsoo, että työntekijöiden oikeudet ovat entistä enemmän uhattuna Euroopan unionissa, erityisesti työtä koskevan perusoikeuden tai ammattiyhdistysoikeuksien suojelun osalta,

B. on syvästi huolestunut useiden Euroopan unioniin sijoittautuneiden yritysten suunnitelmista vähentää työntekijöitä ja yritysten lisääntyvästä uudelleen sijoittautumisesta, johon liittyy työpaikkojen menetyksiä,

C. katsoo, että yksi työntekijöiden perusoikeuksista on saada tietoa ja tulla kuulluksi yrityksensä hallintopolitiikasta,

D. ottaa huomioon monikansallisten yritysten lisääntyvät uudelleen sijoittautumista tai haarakonttorien lopettamista koskevat päätökset, joiden yhtenä syynä näyttää olevan voittojen maksimointi paikallisen työvoiman kustannuksella, mikä johtuu osittain investointitukien ja muiden tukien eroista eri alueilla ja jäsenvaltioissa,

E. katsoo, että monet näistä päätöksistä tehdään emoyhtiöissä kuulematta hallintoneuvostoja, työpaikkaneuvostoja tai ammattiyhdistyksiä, mikä on sosiaalisen peruskirjan ja sosiaalipolitiikasta tehdyn pöytäkirjan määräysten ja direktiivin 94/45/EY säännösten ja OECD:n ja ILOn perussääntöjen vastaista,

F. on huolissaan erityisesti yritysten sulkemisesta, kuten Lee Europen tehdas Ypresissä, joka on Pennsylvaniassa toimivan amerikkalaisen farmarihousujen valmistajan tytäryhtiö ja jossa 480 työntekijää irtisanottiin yhtäkkiä, sekä Lufthansa Technikin uudelleensijoittautumisesta Shannoniin Irlannin myöntämien 12 miljoonan punnan tukiaisten houkuttelemina, jolloin Saksassa menetetään 300 työpaikkaa ja jo maksetut miljoonien saksanmarkkojen rakennetuet,

G. katsoo, että useiden teollisuuskonsernien samanlaiset päätökset siirtää tuotanto muihin maihin on johtanut laajamittaisiin irtisanomisiin, erityisesti tekstiili- ja vaatetus-, elektroniikka-, jalkine- ja autoaloilla, mukaan lukien palvelusektori,

H. katsoo, että Lee Europe Ypresissä ei ollut tappiollinen, vaan se oli tuottanut voittoa yli 200 miljoonaa Belgian frangia viimeisten kahden vuoden aikana, ja että sulkemispäätökseen vaikuttivat ulkoiset taloudelliset seikat («uudelleen sijoittautuminen»),

1. Ilmaisee täyden tukensa 480 työntekijälle, jotka on irtisanottu tehtaan sulkemisen vuoksi;

2. On huolestunut laajamittaisesta työpaikkojen menettämisestä Euroopan tekstiiliteollisuudessa, missä yhteydessä yksin Belgiassa yli 50 000 työpaikkaa on menetetty viimeisten 20 vuoden aikana;

3. Pitää mahdottomana hyväksyä, että monikansallinen yritys voi irtisanoa 480 työntekijää kuulematta näitä ennakolta;

4. Ilmaisee uudelleen halunsa sisällyttää sosiaalisia lausekkeita kansainvälisiin sopimuksiin ja Maailman kauppajärjestön (WTO) yhteydessä;

5. Huomauttaa, että Leen päätös on ristiriidassa ILOn ja OECD:n kansainvälisten perussääntöjen kanssa;

6. Kehottaa komissiota vihdoinkin noudattamaan parlamentin 27. lokakuuta 1994 antamassa päätöslauselmassa ((EYVL L 323, 21.11.1994, s. 162)) esittämää pyyntöä laatia erittely kaikista 1. tammikuuta 1993 jälkeen tapahtuneista uudelleen sijoittautumisista ja liittämään siihen analyysin uudelleen sijoittautumisen syistä ja arvion taloudellisista ja sosiaalisista vaikutuksista kyseisillä alueilla;

7. Kehottaa yrityksiä ilmoittamaan työntekijöilleen ennen organisaatiomuutosten toteuttamista;

8. Kehottaa komissiota ja jäsenvaltioita vetoamaan yhteisön laajuisiin yrityksiin, etteivät nämä tekisi päätöksiä, joilla on kielteinen vaikutus työllisyyteen, joista ei ole ilmoitettu työntekijöille eikä ennakolta kuultu työntekijöitä ja joihin ei liity uskottavaa uudelleenkoulutussuunnitelmaa edellä mainitun direktiivin 94/45/EY mukaisesti;

9. Kehottaa komissiota estämään yhteisön ohjelmien kautta myönnettävän avun antamisen yrityksille, jotka eivät noudata edellä 8 kohdassa tarkoitettuja velvoitteita tai jotka käyttävät väärin investointitukia;

10. Kehottaa komissiota ilmoittamaan ammattiyhdistysliikkeille ja työpaikkaneuvostoille yritysten saamista rakennerahastoavustuksista;

11. Kehottaa komissiota kehittämään institutionaalisen perustan sosiaaliselle vuoropuhelulle, joka koskee rakennemuutoksia ja niiden vaikutuksia Euroopan tekstiiliteollisuuteen ja muihin teollisuuden aloihin, jota asia koskee, sekä ehdottamaan ratkaisuja;

12. Kehottaa komissiota tekemään ehdotuksen direktiiviksi työntekijöiden tiedon saantia, kuulemista ja yhteispäätöksiä koskevista oikeuksista yli 50 työntekijän yrityksissä, jotta työntekijöiden oikeudet voidaan turvata tehokkaammin eikä työntekijöitä päästä yllättämään äkillisillä tehtaiden sulkemisella, kuten tapahtui Lee Europen tapauksessa;

13. Kehottaa komissiota varmistamaan, mitä kansallisia ja yhteisön tukia edellä mainitut yritykset ovat saaneet, ja laatimaan pikaisesti ehdotuksia tukien kahmimisen estämiseksi unionissa;

14. Kehottaa Euroopan viranomaisia ja jäsenvaltioiden hallituksia torjumaan tehokkaammin työpaikkojen siirtoa halvan työvoiman maihin, mikä tosiasiallisesti vääristää kilpailua;

15. Ilmaisee tukensa toimille, joita on toteutettu Lee Europen boikotoimiseksi;

16. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden parlamenteille ja työmarkkinaosapuolille.